b"\n_START_ARTICLE_\nKaramel\xc4\x97\n_START_PARAGRAPH_\nKaramel\xc4\x97 (pranc. caramel, nuo lot. cannamella, 'cukranendr\xc4\x97') \xe2\x80\x93 konditerinis gaminys  ar tokio gaminio sud\xc4\x97tin\xc4\x97 dalis, gaunama kaitinant cukr\xc5\xb3 arba verdant cukraus tirpal\xc4\x85 su krakmolo patoka ar invertiniu sirupu. Karamel\xc4\x97s gaminys gali b\xc5\xabti plasti\xc5\xa1kas arba kietas (priklausomai nuo kaitinimo temperat\xc5\xabros), \xc4\xafvairi\xc5\xb3 gelsv\xc5\xb3 atspalvi\xc5\xb3 ir rudos spalvos (be papildomo nuda\xc5\xbeymo), savo sud\xc4\x97tyje turintis sacharoz\xc4\x97s, maltoz\xc4\x97s ir gliukoz\xc4\x97s. Karamel\xc4\x97 gali b\xc5\xabti naudojama kaip maisto da\xc5\xbeiklis ar gard\xc5\xbeio stipriklis, gaminant kitus maisto produktus ir g\xc4\x97rimus. \xc4\xaeregistruotas kaip maisto papildas E150._NEWLINE_Karamelizacijos procesas vyksta l\xc4\x97tai kaitinant cukr\xc5\xb3 iki ma\xc5\xbedaug 170\xc2\xb0 C. Karamel\xc4\x97s mas\xc4\x97 yra amorfin\xc4\x97, prie\xc5\xa1ingai nei cukrus, kuris yra kristalin\xc4\x97 med\xc5\xbeiaga. Per\xc4\x97jimas i\xc5\xa1 amorfin\xc4\x97s b\xc5\xabsenos \xc4\xaf kristalin\xc4\xaf yra slopinamas antikristalizatori\xc5\xb3 naudojimu. \xc5\xa0iam tikslui paprastai naudojama patoka arba invertinis sirupas. Karamel\xc4\x97s gamyboje \xc4\xafprasta 50 dali\xc5\xb3 patokos papildyti 100 svorio cukraus dali\xc5\xb3. Karamel\xc4\x97, pagaminta su invertiniu sirupu, pasi\xc5\xbeymi didesniu higroskopi\xc5\xa1kumu d\xc4\x97l \xc5\xbeymiai didesnio fruktoz\xc4\x97s kiekio._NEWLINE_I\xc5\xa1 karamel\xc4\x97s gaminami ledinukai, kiti gaminiai b\xc5\xabna su \xc4\xafdaru, vitaminais, mink\xc5\xa1ti ar puskie\xc4\x8diai, gydomieji ir kt. Karamelei papildom\xc5\xb3 skoni\xc5\xb3 ir spalv\xc5\xb3 suteikia \xc4\xaf jos mas\xc4\x99 pridedamos maistin\xc4\x97s r\xc5\xabg\xc5\xa1tys, esencijos ir da\xc5\xbeikliai, vaisiai, uogos, rie\xc5\xa1utai, kakavos milteliai ir kt. \xc4\xaedarams naudojami vaisi\xc5\xb3, uog\xc5\xb3, \xc5\xa1okolado, pieno, likerio ir kiti mi\xc5\xa1iniai.\n_START_SECTION_\nNam\xc5\xb3 gamybos karamel\xc4\x97\n_START_PARAGRAPH_\nKlasikin\xc4\x99 karamel\xc4\x99 galima pagaminti verdant puode cukr\xc5\xb3, sumai\xc5\xa1yt\xc4\x85 su vandeniu. Tokiu atveju cukrus ne taip greitai ruduoja, nei tiesiog supylus cukr\xc5\xb3 \xc4\xaf keptuv\xc4\x99. Kaitinama ant ma\xc5\xbeos ugnies, kol i\xc5\xa1tirpsta cukrus. U\xc5\xbevirinama ir paverdama 3 minutes. Ant puodo kra\xc5\xa1t\xc5\xb3 pradeda \xe2\x80\x9ekristalizuotis\xe2\x80\x9c karamel\xc4\x97. Sirupui tapus aukso spalvos, i\xc5\xa1 karto nukeliamas puodas nuo ugnies. Verdant \xc4\xafmai\xc5\xa1oma sviesto, grietin\xc4\x97l\xc4\x97s._NEWLINE_Namin\xc4\x97 karamel\xc4\x97 kol \xc5\xa1ilta yra skysta. Jei norima tur\xc4\x97ti skyst\xc4\x85 karamel\xc4\x99, galima \xc4\xafla\xc5\xa1inti kelet\xc4\x85 la\xc5\xa1\xc5\xb3 citrinos sul\xc4\x8di\xc5\xb3. Skysta karamele galima aplieti bet k\xc4\x85: lietinius ar kitus blynus, ledus, nat\xc5\xabral\xc5\xb3 jogurt\xc4\x85, vaisi\xc5\xb3 ar s\xc5\xabrio gabaliukus._NEWLINE_Karamelei pagaminti reikalingi ingredientai: cukrus (200 g.), sviestas (50-100 g.), grietin\xc4\x97l\xc4\x97 (100-200 ml)."